CELEX: 52008XG1213(04)
Language: ro
Date: 2008-11-20 00:00:00
Title: Concluziile Consiliului din 20 noiembrie 2008 privind biblioteca digitală europeană EUROPEANA

13.12.2008   
            
            
               RO
            
            
               Jurnalul Oficial al Uniunii Europene
            
            
               C 319/18
            
         Concluziile Consiliului din 20 noiembrie 2008 privind biblioteca digitală europeană EUROPEANA
   (2008/C 319/07)
   CONSILIUL UNIUNII EUROPENE,
   ÎNTRUCÂT:
   
               —
            
            
               înființarea unei biblioteci digitale europene EUROPEANA, punct de acces on-line comun, multilingv, la materialul cultural digitalizat din toată Europa (cărți, ziare, fotografii, opere cinematografice și audiovizuale, documente de arhivă, opere din muzee, patrimoniul de monumente și patrimoniul arheologic etc.), reprezintă o ocazie extraordinară pentru punerea în valoare a patrimoniului cultural al statelor membre și pentru accesul tuturor categoriilor de public la acest patrimoniu,
            
         
               —
            
            
               într-un sens mai larg, digitalizarea și accesibilitatea on-line a materialului cultural al statelor membre și conservarea digitală sunt esențiale pentru valorizarea patrimoniului cultural, pentru dinamismul creării de conținuturi și pentru înființarea de noi servicii electronice; acestea contribuie la democratizarea accesului la cultură, la cunoștințe și la dezvoltarea societății informaționale și a economiei cunoașterii;
            
         
               1.
            
            
               SUBLINIAZĂ:
               
                           —
                        
                        
                           atașamentul său față de obiectivele, acțiunile și calendarele stabilite, pe baza recomandării Comisiei din 24 august 2006 (1), în concluziile sale din 13 noiembrie 2006 privind digitalizarea și accesibilitatea on-line a materialului cultural și privind conservarea digitală (2);
                        
                     
                           —
                        
                        
                           importanța de a întreprinde lucrări în domeniul digitalizării, al conservării datelor și al punerii la dispoziție a conținutului, cu respectarea legislațiilor comunitare și internaționale privind proprietatea intelectuală;
                        
                     
         
               2.
            
            
               SALUTĂ:
               
                           —
                        
                        
                           Rezoluția Parlamentului European din 27 septembrie 2007 privind „i2010: spre o bibliotecă digitală europeană” (3);
                        
                     
                           —
                        
                        
                           Comunicarea Comisiei din 3 ianuarie 2008 privind „conținutul creativ on-line pe piața unică”
                        
                     
                           —
                        
                        
                           și Comunicarea Comisiei din 11 august 2008 intitulată „Patrimoniul cultural al Europei la îndemână printr-un simplu click — Progresele în domeniul digitalizării, al accesibilității on-line a materialului cultural și al conservării digitale în UE” (4), care subliniază progresele realizate în punerea în aplicare a recomandării Comisiei și a concluziilor Consiliului din 2006, constatând totodată disparități importante cu privire la stadiul de avansare a procesului actual în statele membre;
                        
                     
         
               3.
            
            
               IA ACT cu satisfacție de:
               
                           —
                        
                        
                           punerea progresivă în aplicare a bibliotecii digitale europene EUROPEANA, care s-a concretizat prin înființarea în Olanda și în baza legislației olandeze a Fundației Biblioteca Digitală Europeană la 8 noiembrie 2007 și prin lansarea prototipului bibliotecii la 20 noiembrie 2008,
                        
                     
                           —
                        
                        
                           angajamentul statelor membre, al instituțiilor culturale și, într-un sens mai larg, al profesioniștilor în procesele de digitalizare și de accesibilitate on-line a materialului cultural și a procesului de conservare digitală,
                        
                     
                           —
                        
                        
                           sprijinul oferit de către Comisie acestui proiect și, într-un sens mai larg, procesului de digitalizare, în special prin programul eContent+ și prin cel de-al șaptelea program-cadru de cercetare și dezvoltare tehnologică, prin crearea în 2007 a grupului de experți din statele membre privind digitalizarea și conservarea digitală (5) și prin crearea în 2006 a unui grup de experți la nivel înalt (6), sau prin inițierea de studii (7),
                        
                     
                           —
                        
                        
                           încheierea, la 4 iunie 2008, de către reprezentanții bibliotecilor, arhivelor, arhivelor audiovizuale și titularilor de drepturi, a unui acord sub auspiciile Comisiei privind liniile directoare referitoare la căutarea aprofundată pentru operele orfane;
                        
                     
         
               4.
            
            
               CONSIDERĂ că succesul și perenitatea proiectului EUROPEANA și, într-un sens mai larg, ale proceselor de digitalizare și de accesibilitate on-line a materialului cultural și de conservare digitală inițiate de către statele membre necesită:
               
                           —
                        
                        
                           un sprijin activ și durabil pentru digitalizarea și accesibilitatea on-line a materialului cultural și pentru conservarea digitală, cu scopul de a garanta o ofertă diversificată și de calitate, reprezentativă pentru diversitatea culturală și lingvistică a Uniunii și pentru bogăția patrimoniului cultural al acesteia,
                        
                     
                           —
                        
                        
                           continuarea elaborării de soluții practice concertate și conforme cu drepturile de autor și cu drepturile conexe, pentru a contribui la accesibilitatea on-line la materialul cultural cel mai larg,
                        
                     
                           —
                        
                        
                           dezvoltarea de tehnologii asigurând conservarea digitală pe termen lung, interoperabilitatea sistemelor de acces la conținuturi, navigabilitatea și disponibilitatea multilingvă a acestor conținuturi și servicii diversificate și de calitate pentru cetățeni,
                        
                     
                           —
                        
                        
                           definirea unui model economic peren al bibliotecii EUROPEANA și sprijinul durabil al tuturor părților implicate — instituții culturale, profesioniști, statele membre și Comisia;
                        
                     
         
               5.
            
            
               INVITĂ STATELE MEMBRE:
               
                           —
                        
                        
                           să continue în mod activ și susținut punerea în aplicare a strategiilor și a obiectivelor naționale dezvoltate în conformitate cu concluziile Consiliului din 13 noiembrie 2006 privind digitalizarea și accesibilitatea on-line a materialului cultural și conservarea digitală, în special prin definirea, în acest cadru, de obiective cantitative și calitative și prin mobilizarea resurselor corespunzătoare,
                        
                     
                           —
                        
                        
                           să promoveze sinergiile dintre ele, precum și dintre diferitele instituții implicate în procesele de digitalizare și de accesibilitate on-line la materialul cultural și de conservare digitală, în scopul îmbogățirii ofertei de material cultural digitalizat,
                        
                     
                           —
                        
                        
                           să continue să sprijine, în cadrul strategiilor lor naționale, integrarea materialului cultural digitalizat în EUROPEANA, în special prin promovarea standardelor de interoperabilitate, prin înființarea de portaluri care grupează conținuturile naționale sau, după caz, stabilirea de tematici europene în ceea ce privește alegerea acestui material, cu respectarea priorităților instituțiilor culturale participante la proiect,
                        
                     
                           —
                        
                        
                           să ia în considerare obiectivul de integrare în EUROPEANA a operelor protejate și să încurajeze în acest scop, cu respectarea sistemelor naționale și comunitare în vigoare privind drepturile de autor și drepturile conexe, încheierea de acorduri între părțile interesate, eficace într-un context transfrontalier, pentru a contribui la digitalizarea și accesibilitatea on-line a acestor opere,
                        
                     
                           —
                        
                        
                           să aibă mecanisme pentru a facilita digitalizarea și accesul on-line la operele „orfane” și la operele care nu mai sunt editate sau difuzate, respectând totodată pe deplin drepturile și interesele titularilor de drepturi;
                        
                     
         
               6.
            
            
               INVITĂ COMISIA:
               
                           —
                        
                        
                           să încurajeze și să coordoneze lucrările care au drept obiectiv îmbunătățirea conservării digitale și a interoperabilității sistemelor de acces la conținuturi, în special prin schimbul de bune practici și diseminarea de norme, și să sprijine cercetarea și dezvoltarea în ceea ce privește tehnologiile inovatoare, pentru a asigura în special conservarea pe termen lung a materialului cultural digitalizat, o navigare și o disponibilitate multilingve ale acestor conținuturi, precum și dezvoltarea de noi utilizări,
                        
                     
                           —
                        
                        
                           să examineze fezabilitatea consolidării sprijinului financiar, în cadrul programelor comunitare existente și al perspectivelor financiare în curs, pentru digitalizarea materialului cultural cu valoare adăugată europeană și care contribuie la EUROPEANA, provenind de la statele membre, ținând seama în mod corespunzător de strategiile și obiectivele naționale,
                        
                     
                           —
                        
                        
                           să evalueze, în special pe baza rapoartelor statelor membre, stadiul de avansare și perspectivele de dezvoltare, inclusiv cele economice și financiare, ale bibliotecii EUROPEANA, precum și progresele înregistrate în statele membre cu privire la digitalizarea și accesibilitatea on-line a materialului cultural, precum și la conservarea digitală, și să raporteze în consecință Parlamentului European și Consiliului în 2010;
                        
                     
         
               7.
            
            
               INVITĂ STATELE MEMBRE ȘI COMISIA, în limitele competențelor care le revin:
               
                           —
                        
                        
                           să favorizeze dezvoltarea bibliotecii EUROPEANA și să se angajeze alături de părțile implicate, în special pe baza lucrărilor grupului de experți ai statelor membre privind digitalizarea și conservarea digitală, în definirea unui model economic și de guvernanță care să asigure succesul și perenitatea acestuia,
                        
                     
                           —
                        
                        
                           să promoveze activ biblioteca EUROPEANA în Europa și în lume și să încurajeze punerea în aplicare a parteneriatelor sector public-sector privat, utile pentru dezvoltarea acesteia, în special în ceea ce privește digitalizarea și accesibilitatea on-line a materialului cultural și conservarea digitală;
                        
                     
         
               8.
            
            
               INVITĂ FUNDAȚIA „BIBLIOTECA DIGITALĂ EUROPEANĂ”:
               
                           —
                        
                        
                           să colaboreze îndeaproape cu statele membre, cu Comisia și cu instituțiile culturale, cu respectarea responsabilităților ce le revin, în vederea stabilirii unui model economic și de guvernanță care să asigure succesul și perenitatea bibliotecii EUROPEANA.
                        
                     
         
      (1)  JO L 236, 31.8.2006, p. 28.
   
      (2)  JO C 297, 7.12.2006, p. 1.
   
      (3)  2006/2040 (INI).
   
      (4)  Doc. 12580/08.
   
      (5)  Decizia Comisiei din 22 martie 2007 (JO L 119, 9.5.2007, p. 45).
   
      (6)  Decizia Comisiei din 27 februarie 2006 (JO L 46, 16.2.2006, p. 32).
   
      (7)  Studii privind progresele înregistrate în domeniul digitalizării în cultură în Uniunea Europeană, privind impactul socio-economic al conservării pe termen lung a resurselor digitale și privind impactul socio-economic al resurselor aparținând domeniului public.